બહુ થોડા સમયમાં એમણે સરળ ભારતીય બ્રેઈલ લિપિ વિકસાવી લીધી અને એને કારણે ગુજરાતી અંધ-વિદ્યાર્થીઓ માટે જ્ઞાનના દરવાજા ખોલી નાંખ્યા. બે જ વર્ષમાં વિદ્યાર્થીઓ અને પ્રવૃત્તિ વિસ્તાર એટલો બધો વધ્યો કે શાળાને ઘેરથી ખસેડીને ગુજરાત વર્નાક્યુલર સોસાયટીની માલિકીના મકાનમાં (જૂના પ્રેમાભાઈ હોલની જગ્યાએ) લઈ જવી પડી. પછી તો એની નામના એવી વધી કે એને અમદાવાદ નગરપાલિકા તથા અમદાવાદના શ્રેષ્ઠીઓએ મદદ કરી. બૃહદ મુંબઈ રાજ્યના શિક્ષણ ખાતાના નિયામક મિસ્ટર ગિબ્સે સરકારી મદદ માટે પણ જોગવાઈ કરી આપી.